ສຸດທະລິດ ກີຕ້າຊ້າຍ: ຈະຮັກໃຜດີ? (ຄາຣາໂອເກະ)
ລາຍການເພງລາວຈາກຕ່າງແດນ ຂອງວີໂອເອ ສໍາລັບຄືນວັນທີ 13 ມັງກອນນີ້ ສະເໜີເພງ ຕາມຄໍາຂໍຂອງທ່ານຜູ້ຟັງ ຜົນງານຂອງ ສຸດທະລິດ ກີຕ້າຊ້າຍ ແລະ ຄໍາຜ່ານ ດິນດາວົງ.
ສະບາຍດີທ່ານຜູ້ຟັງທີ່ເຄົາລົບ ເພງທໍາອິດນີ້ ຂໍຈັດໃຫ້ຫລານ ອານຸລັກ ແກ້ວມະນີ ທີ່ຂໍຟັງເພງ ເອື້ອຍກໍງາມ ນ້ອງກໍງາມ ຊຶ່ງຄວາມຈິງແລ້ວ ຊື່ເພງແມ່ນ ຈະຮັກໃຜດີ ຫລານອານຸລັກ ຂໍມອບເພງນີ້ ໃຫ້ພໍ່ກັບແມ່ທີ່ເຄົາລົບຮັກ ພ້ອມກັບປ້າດາຣານໍາວ່າຊັ້ນ ກໍຂໍຂອບໃຈຫລາຍໆ ປ້າກໍເລີຍຈັດຜົນງານຂອງສຸດທະລິດ ກີຕ້າຊ້າຍ ນັກຮ້ອງຝີມືການບັນເລງກີຕ້າຍອດຢ້ຽມ ຈາກ ສປປ ລາວ ໃຫ້ຟັງ ຫວັງວ່າຫລານອະນຸລັກຄົງມັກ ແລະກໍກໍາລັງຟັງຢູ່ ພ້ອມກັບພໍ່ແລະແມ່ ເອົ້າຈັດໃຫ້ລູກແລ້ວ ບັດນີ້ຂໍຈັດໃຫ້ພໍ່ ຄືທ່ານນວນຕາ ແກ້ວມະນີ ທີ່ຂໍຟັງເພງ ເຊໂປນລໍາລຶກ ຮ່ວມກັບນາງສີບຸນເຮືອງ ແກ້ວມະນີ ບ້ານດົງຫລວງ ເມືອງນາຊາຍທອງ ນະຄອນ ຫລວງວຽງຈັນ ກະຄົນດຽວກັບທີ່ຂໍຟັງນໍາອາທິດແລ້ວນີ້ ຫວັງວ່າທັງສອງທ່ານ ຄົງກໍາລັງຟັງຢູ່ ທ່ານນວນຕາບອກວ່າ ອາທິດແລ້ວນີ້ ນັ່ງກິນເຂົ້າຢູ່ແລະຟັງເພງທີ່ຈັດໃຫ້ໄປພ້ອມ ເອົ້າ ອາທິດນີ້ກໍຂໍໃຫ້ກິນເຂົ້າແຊບໆເດີ້ ຫວັງວ່າ ໂອກາດໜ້າໄປວຽງຈັນ ຈະມີໂອກາດໄດ້ກິນເຂົ້ານໍາທັງພໍ່ແມ່ ແລະລູກ ຈະໄດ້ຮູ້ຈັກລື້ງແກ່ນກັນໄວ້ ເພງເຊໂປນລໍາລຶກ ທີ່ຈົບລົງໄປນັ້ນ ເປັນຜົນງານຂອງ ຄໍາຜ່ານ ດິນດາວົງ ເຂົ້າໃຈວ່າ ເປັນນັກຮ້ອງຈາກ ສປປ ລາວ ເພງສຸດທ້າຍສໍາລັບຄືນນີ້ ຂໍຈັດເພງຕາມໃຈມັກຊະ ເພາະ ບໍ່ມີໃຜຂໍຟັງເພງໃດມາ ຂ້າພະເຈົ້າເອງກໍຫາໄດ້ຍິນ ແຕ່ກໍມັກຫລາຍເພາະເປັນເພງທີ່ຟັງແລ້ວຊາບຊຶ້ງດີ ຄືເພງ ຄິດຮອດນ້ອງເດ້ ຂອງ ຄໍາຜ່ານ ດິນດາລົງ ຄືກັນ ຂໍມອບໃຫ້ນ້ອງເກດສະນາ ເສດາວົງ ແທນເພງຄິດເຖິງບ້ານ ທີ່ຂໍຟັງມາ ຖ້າເອື້ອຍຊອກເຫັນແລ້ວ ຈະຈັດໃຫ້ຟັງເດີ້ ແລະກໍຂໍມອບໃຫ້ຫລານອະນຸລັກ ແລະທຸກໆທ່ານທີ່ກໍາລັງຟັງຢູ່ ຟັງແລ້ວຂໍໃຫ້ນອນຫລັບຝັນດີ ລາຕີສະຫວັດ ຈາກຂ້າພະເຈົ້າ ດາຣາ ບັກຄໍາ